open-index/open-wikipedia-markdown huggingface dataset:
Egoli: Plek van goud

***Egoli: Plek van goud*** is 'n tweetalige (Engels en Afrikaans) sepie wat vanaf 6 April 1992 tot 31 Maart 2010 weeksdae om 18:00 op M-Net uitgesaai is. Die sepie is deur Franz Marx-produksies vervaardig en word as Suid-Afrika se langste vervolgverhaal met sowat 4&nbsp;000 episodes beskryf. Dit het egter Maart 2010 tot 'n einde gekom as gevolg van dalende kykersgetalle en 'n tekort aan storielyne.

Die TV-sepie is met 'n fliek, *Egoli: Afrikaners is plesierig*, opgevolg wat op 16 Junie 2010 in teaters in Suid-Afrika begin draai het.

## Akteurs 
Teen Augustus 2007 was slegs drie van die oorspronklike akteurs steeds deel van die reeks:
* Brümilda van Rensburg (Louwna)
* Christine Basson (Nora Roelofse Naudé)
* Shaleen Surtie-Richards (Nenna)

Gedurende dieselfde periode was die ander akteurs:

* Anriette van Rooyen (Lizelle)
* Chanélle De Jager (Des)
* Chris Linford (Rex)
* Corine du Toit (Jane)
* Darren Kelfkens (Joe)
* Darryl Desmarais (Stephen)
* Ebi Halberstadt (Braam)
* Eckard Rabe (Chris)
* Ernst Eloff (Buks)
* Hannah Botha (Elsa)
* Hennie Smit (Bertie)
* Ivan Zimmermann (Koert)
* Mandi du Plooy (Lara)
* Marlon Roelofze (Shaun)
* Michelle Beling (Candy)
* Michelle Pienaar (Audrey)
* Paul Buckby (Dr. Adam)
* Stefan Ludik (Werner)
* Theunis Nel (Lukas)
* Christina Storm (Bienkie Naudé)

Gasakteurs van ander lande (buite Suid-Afrika) sluit in:
* Joan Collins (Catherine Sinclair)
* Richard Steinmetz (Jeff Hartman)
* James Horan
* Perry Stevens
* Jerry Springer
* Samantha Fox

Van die vorige akteurs sluit in:

* Steve Hofmeyr
* Tobie Cronje
* David Vlok
* Gé Korsten
* Christel Smith
* Esta TerBlanche
* Cliff Simon
* Sarah Theron
* Cobus Visser
* Gys de Villiers
* Isadora Verwey
* Dorette Potgieter
* Adriana Falling
* Nicola Chapman
* Hermien Dommisse
* Eghard van der Hoven
* Louis van Niekerk
* Anette Engelbrecht
* Casper de Vries
* Corien Pelt
* Illse Roos

## Verwysings 
## Eksterne skakels 
* Egoli se webwerf 
* IMDB bladsy
* TVSA's Egoli: Plek van Goud Mini-webwerf
* 
*
Pous Stefanus VI

**Stefanus VI (VII)** was die 113de pous van die Rooms-Katolieke Kerk.
Weens die statusverandering van Pous Stefanus (II), was Stefanus VI vanaf die begin van die 13de eeu tot 1961 bekend as Stefanus VII en was hy die 114de pous.  Sien Die spesiale geval van Pous Stefanus (II) vir volle besonderhede.

## Biografie 
**Pous Stefanus VI (VII)** is gebore in Rome die seun van Johannes.  Hy is deur Pous Formosus aangestel as biskop van Anagni.  Op 22 Mei  896 volg hy Pous Bonifatius VI op as kandidaat van die hertog van Spoleto en regeer tot sy dood in Augustus 897.  Hy word opgevolg deur Pous Romanus.  
Die naam ‘Stefanus’ beteken 'gekroonde'.

## Pontifikaat 
**Pous Stefanus VI (VII)** is gehaat deur die Romeinse volk.  Hy het die lyk van een van sy indirekte voorgangers, Pous Formosus laat opgrawe en tydens die "kadawersinode" (Latyn: Synodus Horrenda) in Januarie 897 plegtig laat veroordeel.  Pous Formosus se lyk is vermink en in die Tiber-rivier gegooi.

Die Romeinse volk het die pous gearresteer, in die tronk gegooi en verwurg.  In Augustus van 897 word hy opgevolg deur Pous Romanus wat in November van dieselfde jaar vergiftig word.

## Bibliografie
* Duff, Eamon (2001). *Saints and Sinners: A History of the Popes*, Yale University Press. 
* Maxwell-Stuart, P. G. (2002). *Chronicle of the Popes: The Reign-by-Reign Record of the Papacy from St. Peter to the Present*, Thames & Hudson. .

## Eksterne skakels 
* 
* 

## Nota 
Saamgestel en vertaal uit die Nederlandse, Engelse, Duitse en Franse wikipedia en aangevul uit ander bronne soos aangedui.

## Opvolging 
|}
Pous Romanus

**Romanus**  was die 114de pous van die Rooms-Katolieke Kerk.

## Biografie 
**Pous Romanus** is gebore in Gallese naby Civita Castellana die seun van Konstantyn.  Voor sy verkiesing as pous deur die aanhangers van Pous Formosus was hy kardinaal-priester van Sint Pieter in Vincoli.  In Augustus 897 volg hy Pous Stefanus VI op en regeer tot sy dood (of sy afsetting) in November 897.  Hy word opgevolg deur Pous Theodorus II.  
Die naam ‘Romanus’ beteken 'van Rome'. 

## Pontifikaat 
**Pous Romanus** begin sy pontifikaat met die ongeldigverklaring van alle handelinge van sy voorganger Pous Stefanus VI (VII).  Hy gaan egter nie sover as om Pous Formosus te rehabiliteer nie.  Hy verleen die pallium aan Patriarg Vitalis van Grado en bevestig die biskoppe van Elna en Gerona in hulle bisdomme.  Party bronne meen Romanus is vergiftig, maar dit is meer waarskynlik dat hy deur sy beskermhere afgeset is omdat hy Pous Formosus nie rehabiliteer het nie, iets wat sy opvolger Pous Theodorus II dadelik gedoen het.  Romanus het homself waarskynlik as monnik teruggetrek.

## Verering 
Die Kanadese dorp "Saint-Romain" is na hom vernoem.

## Bibliografie 
*Duff, Eamon (2001). *Saints and Sinners: A History of the Popes*, Yale University Press. 
*Maxwell-Stuart, P. G. (2002). *Chronicle of the Popes: The Reign-by-Reign Record of the Papacy from St. Peter to the Present*, Thames & Hudson. .

## Eksterne skakels 
*
*
*

## Nota 
Saamgestel en vertaal uit die Nederlandse, Engelse, Duitse en Franse wikipedia en aangevul uit ander bronne soos aangedui.

## Opvolging 
|}
Hoërskool Tuine

**Hoërskool Tuine** is 'n Afrikaanse hoërskool wat in Bornmanstraat, Pretoria-Tuine, Pretoria geleë is. 

Die skoolhoof is J. Furstenberg en die adjunkhoofde is M. Moorcroft en P Voges.

## Eksterne skakels 
* Amptelike webwerf van die skool 
* [Leerlinge van Hoërskool Tuine](http://namesdatabase.com/schools/ZA/GT/H/Ho%EBrskool%20Tuine%20(Pretoria))
Ofotfjord

duimnael|250px|regs|Die Oftotfjord in April
duimnael|250px|regs|'n Britse kaart wat die posisie van skeepswrakke wys
Die **Ofotfjord** (['ufut-], Noors *Ofotfjorden*) is 'n fjord in Noord-Noorweë met 'n lengte van 78 kilometer en 'n diepte van tot by 553 meter. Die belangrikste hawestad is Narvik aan die oostelike ent van die Ofotfjord.

Die fjord se naam is afgelei van die Oudnoorse pleknaam *Ófóti* en *fót* ("voet") en verwys moontlik na sy vorm. Die landskap Ofoten is na die fjord vernoem.

## Fauna en flora 
Die Ofotfjord word deur bergspitse met 'n maksimale hoogte van 1&nbsp;700 meter omring. Teen hulle hange groei veral berke tot by die woudgrens teen 'n hoogte van sowat 500 meter. Die fjord se visbron sluit veral kabeljou en makriele tydens die somer en harings as tipiese wintervisse in. Die Ofotfjord is daarnaas 'n belangrike habitat vir seearende en otters.

## Geskiedenis 
In April 1940 was die Ofotfjord die toneel van hewige seegevegte tussen torpedojaers van die Duitse Vloot, wat tydens die *Operasie Weserübung* (die besetting van Noorweë) bergjaers na Narvik vervoer het om die stad te beset, en Britse oorlogskepe, waaronder die *HMS Warspite*.

Al tien Duitse asook twee Britse torpedojaers is tydens die seegevegte tot sink gebring of het die grond geraak. Die skeepswrakke is tans gewilde duikbestemmings. Sommige van die wrakke is deur die Noorse regering tot seegrafte verklaar en word deur die wet beskerm.

## Bronne 
* *www.ofotfjord.com* 
* *Axis History Factbook: German destroyers in Narvik 1940*

## Eksterne skakels 
* *Beelde van die *Tirpitz* en *Admiral Hipper* in Bogenbaai*
Anton van Wouw

duimnael|links|Anton van Wouw Huis, Pretoria.
**Anthonie (Anton) van Wouw** (27 Desember 1862, Driebergen - 30 Julie 1945, Pretoria) was 'n Nederlandsgebore beeldhouer en word beskou as die vader van die beeldhoukuns in Suid-Afrika. Van Wouw was die pleegpa van die bekende skilder Jacobus Hendrik Pierneef.

Van Wouw is begrawe in Rebecca-begraafplaas Pretoria-Wes.

## Biografie 
Van Wouw het op ouderdom 28 besluit om na die ontwikkelende stad van Pretoria te trek en wag vir tien jaar vir sy eerste opdrag. Die kom toe van die finansier Sammy Marks om die Krugerstandbeeld ter ere van oud-president Paul Kruger te ontwerp wat vandag nog op Kerkplein, Pretoria staan.

In sy werk vang hy gereeld die rowwe en emosionele kern van sy onderwerp vas. Een van sy belangrikste werke is die figuur van 'n vrou wat deel uitmaak van die Vrouemonument naby Bloemfontein. Hy het saam met Frans Soff gewerk in die skep van die figuur. Hy het ook die figuur van 'n vrou en kinders gemaak wat deel is van die Voortrekkermonument in Pretoria, 'n borsbeeld van generaal Christiaan de Wet en die standbeeld van Louis Botha in Durban.

Hy het ook verskeie kleiner beelde gemaak van inheemse mense. Hulle is baie minder formeel as sy groter werk met treffende lewensgetroue gesigsuitdrukkings.

Hy ontvang in 1936 'n eredoktorsgraad van die Universiteit van Pretoria en in 1937 die SA Akademie Medalje vir Beeldhou.

Sy huis (ontwerp deur Norman Eaton in 1939) is as 'n museum ingerig deur die Universiteit van Pretoria in 1974.

## Werke 
*Vrou en kinders*, voltooi in 1938. Die bronsbeeld wat die rol vereer wat die vrou gespeel het tydens die Groot Trek was van Wouw se laaste opdrag. Die beeld teen die voet van die Voortrekkermonument in Pretoria staan 4,1 meter hoog en weeg 2,5 ton. Die gietwerk is gedoen deur Renzo Vignali in Pretoria. Die modelle vir die standbeeld was Cato Roorda of Isabel Snyman as die vrou, Betty Wolk as die dogter en Joseph Goldstein as die seun.

## Galery

Beeld:Chuch Square, PTA.jpg|Standbeeld van President Paul Kruger, 1899, Kerkplein, Pretoria
Lêer:Hendrik_Hofmeyr.JPG|Standbeeld van Onze Jan Hofmeyr, 1916, Kerkplein, Kaapstad
Beeld:Mt steyn statue.jpg|Standbeeld van President M.T. Steyn, 1928, by die Universiteit van die Vrystaat, voordat dit in 2020 na die Oorlogsmuseum Van Die Boererepublieke verskuif is
Beeld:Monument of Sir Henry Timson Lukin.JPG|Majoor-Generaal Henry Lukin, 1930, Kaapstad
Beeld:South Africa-Voortrekker Monument-Woman and Children01.jpg|Vrou en Kinders, 1939, Voortrekkermonument
Lêer:Van Wouw met twee hoekfigure.png|Anton van Wouw in Rome, omstreeks 1896 - 1899

## Verwysings 
## Eksterne skakels 
* Jacobs, Elize: Anton van Wouw (1862-1945). In: Lantern. Tydskrif vir Kennis en Kultuur. Jaargang 24, nr. 2, Desember 1974.
* Anton van Wouw Huis
* Anton van Wouw Museum 
* Arcy Art
Alma

**Alma** is 'n stad en hawe in Quebec, Oos-Kanada, en aan die Petite-Décharge-rivier an Grande-Décharge-rivier. Alma het 'n bevolking van 30&nbsp;904 inwoners in 2011 gehad.

Lêer:Petite-décharge-2012.jpg|Petite-Décharge
Lêer:Centre-ville-Alma-2012.jpg|Onderdorp van Alma
Lêer:Maison-batisseur-alma.jpg|Voormalige Isle-Maligne stadshuis
Lêer:Alma-alcan1.jpg|Die *Rio Tinto Alcan*-aluminiumsmelter in Alma
Kosjtsjei

[duimnael|250px|[Ivan Bilibin: *Kosjtsjei die Onsterflike*]]

**Kosjtsjei** (Russies: Кощей) is in die Slawiese folklore ’n bose persoon met ’n aaklige, seniele voorkoms wat veral jong vroue lastig val. Hy is ook bekend as "Kosjtsjei die Onsterflike" (Russies: Кощей Бессмертный) of "tsaar Kosjtsjei". Sy naam in Pools is "Kościej". Laasgenoemde spelling en spellings in ander Slawiese tale het die vermoede laat ontstaan dat sy naam afgelei is van "kost" (rus. кость; pol. kość – been); daarmee word ’n benerige voorkoms gesuggereer.

Kosjtsjei kan nie op die gewone manier doodgemaak word nie. Sy siel is nie in sy liggaam nie; dis versteek in ’n naald wat in ’n eier is wat in ’n eend is wat in ’n haas is wat in ’n ysterkis is wat begrawe is onder ’n groen eikeboom op die eiland Boejan in die see. Solank as wat sy siel veilig is, kan hy nie sterf nie. As die kis oopgemaak word, sal die haas weghardloop; as die haas doodgemaak word, sal die eend uitspring en probeer wegvlieg. Enigiemand wat die eier kry, het Kosjtsjei se siel in sy mag. Hy begin swak en siek word en verloor dadelik sy towermagte. As die eier rondgegooi word, word hy op dieselfde manier teen sy wil rondgegooi. As die naald gebreek word (in sommige verhale moet dit spesifiek teen sy voorkop gebreek word), sal Kosjtsjei sterf.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Koschei*
Greep

’n **Greep** (Engels: *byte*) is die kleinste adresseerbare gedeelte van ’n rekenaargeheue. Met adresseerbaar word bedoel dat dit nie moontlik is om minder as een greep tegelyk na die geheue te skryf of daarvan te lees nie.

By moderne rekenaars bestaan ’n greep uit 8 bisse.
Een greep is ’n groep van agt bisse wat saam gebruik word.

Soms word die waarde van ’n greep weergegee as twee heksadesimale syfers; daarby word die greep opgedeel in twee groepe van vier bisse elk. Die groepe word halfgrepe genoem.

## Geskiedenis 
Vroeë rekenaars het ’n verskeidenheid van 4-bis binêrgekodeerde desimale (BKD) verteenwoordigings gebruik en die 6-bis kodes vir drukbare grafiese patrone wat algemeen gebruik is in die Amerikaanse weermag. Hierdie verteenwoordigings het alfanumeriese karakters en spesiale grafiese simbole ingesluit. Die stelle is in 1963 uitgebrei na 7 koderingsbisse, genaamd die Amerikaanse Standaardkode vir die Verwisseling van Inligting (ASCII), om die Federale Inligtingsprosesseringstandaard wat die onversoenbare teledrukkerkodes wat in verskeie Amerikaanse regeringstakke gebruik is, te vervang. ASCII het die onderskeiding van hoof- en kleinletters ingesluit asook ’n stel beheerkarakters om die oordrag van geskrewe taal en druktoestelfunksies, soos bladsy- en lynvoere en die fisiese of logiese beheer van datavloei oor die oordragmedia, te fasiliteer. Aangesien daar met slegs een bis meer twee 4-bispatrone gebruik kon word om twee syfers te kodeer met binêrgekodeerde desimale, is die 8-bis EBCDIC-karakterkodering gedurende die vroeë 1960’s aangeneem en uitgevaardig en as standaard deur die IBM in die *System/360* gebruik.

In die vroeë 1960’s het AT&T digitale telefonie oor langafstand hooflyne bekendgestel. Dit het die 8-bis µ-wetkodering gebruik. Hierdie groot belegging het beloof om die oordragkoste van 8-bisdata te verminder. Die gebruik van 8-biskodes vir digitale telefonie het ook veroorsaak dat 8-bisdata-oktette aanvaar word as die basiese data-eenheid van die vroeë internet.

Die ontwikkeling van die 8-bis mikroverwerker in die 1970's het hierdie bergingsgrootte gewild gemaak. Mikroverwerkers soos die Intel 8008, die direkte voorganger van die 8080 en die 8086 wat in vroeë persoonlike rekenaars gebruik is, kon ook ’n klein hoeveelheid operasies op 4-bisse uitvoer, soos die DAA- (desimale verstelling) instruksie. Hierdie 4-bishoeveelhede word soms ’n halfgreep genoem en korrespondeer met heksadesimale syfers.

## Sien ook 
* Binêre getallestelsel

## Eksterne skakels 
*
Noorse Taalraad

Die **Noorse Taalraad** (Noors: *Språkrådet*) is 'n raadgewende staatsliggaam wat in 2005 gestig is om kwessies in verband met die twee Noorse skryftaalvariante, Bokmål en Nynorsk, te behandel en advies aan sowel openbare instellings asook privaatpersone te verskaf. Die voorlopers van die huidige Taalraad - die *Norsk språknemnd* en die *Norsk språkråd* - het respektiewelik sedert die jare 1952 en 1972 bestaan.

Die hoofdoelwitte van die Noorse Taalraad is die bewaring van die Noorse taal as 'n kulturele erfenis, die uitbeiding van kennis oor die taal en die vestiging van wedersydse respek tussen die gebruikers van verskillende standaard- en plaaslike taalvorme van Noors. Die Noorse Taalraad werk daarnaas aan die standaardisering en normering van Noorweë se twee amptelike skryftale en verseker die taalkundige gehalte van skoolboeke.

## Eksterne skakels 
* Amptelike webwerf
Winterpaleis

[duimnael|300px|Die Winterpaleis gesien vanaf die [Newarivier]]

Die **Winterpaleis** (Russies: Зимний дворец) lê in Sint Petersburg aan die Newarivier, tussen die Paleisoewer en die Paleisplein. Dit is in die 18de eeu gebou as woonplek vir die tsaars van Rusland, maar maak tans deel uit van die Hermitage, wat een van die wêreld se grootste kunsversamelings huisves.

## Konstruksie 
Die Winterpaleis is tussen 1754 en 1762 gebou vir keiserin Elisabeth. Die Russies/Italiaanse argitek Bartolomeo Rastrelli het opdrag gekry om ’n paleis te bou wat mooier is as enige ander Europese koninklike paleis. Dit het agt jaar geneem om te voltooi en 4&nbsp;000 mense het daaraan gewerk. Rastrelli wou die 460 kamers van die paleis in die barokstyl versier. Elisabeth het egter in 1762 gesterf en haar opvolger, Pieter III, nie lank daarna nie. Die nuwe keiserin, Katharina die Grote, se smaak was heeltemal anders as Elisabeth s’n en sy het nuwe argitekte gesoek om die paleis in die neoklassieke styl te voltooi. Die afrondingswerk is nog in dieselfde jaar gedoen. Die groen-en-wit paleis bestaan uit ’n mengsel van barok en neoklassisme. Daar word beweer dat die paleis 1&nbsp;500 kamers, 1&nbsp;786 deure en 1&nbsp;945 vensters het.

## Die brand van 1837 
duimnael|300px|regs|Vooraansig van die Winterpaleis met die Paleisplein op die voorgrond
In die nag van 17 Desember 1837 het ’n groot brand in die Winterpaleis uitgebreek. Daar het min van die paleis oorgebly. Nikolaas I was vasbeslote om die paleis gou weer te laat herstel. Die werk het net vyftien maande geduur en het onder leiding van die argitekte Vasily Stassov en Alexander Brjoellov plaasgevind; Stassov was verantwoordelik vir die openbare vertrekke en Bryullov vir die private vertrekke.

In 1839 het die keiserlike gesin na die paleis teruggetrek.

## Gebruik 
Die keiserlike gesin het die paleis as winterwoning gebruik van 1762 tot 1917, toe die Romanof-dinastie tot ’n einde gekom het. Die paleis is vir talle geleenthede gebruik, soos danspartye, huwelike en kronings. Die Russiese tsaars het ’n groot aantal kunswerke uit hul persoonlike versamelings hierheen gebring.
Ná die Februarie-rewolusie van 1917 het die tussentydse regering die paleis as hoofkwartier gebruik. Tydens die Eerste Wêreldoorlog is ’n deel van die paleis as ’n hospitaal ingerig en ná die Oktober-rewolusie van 1917 het die Winterpaleis deel van die Hermitage geword.

## Sien ook 
* Hermitage

## Verwysings 
## Notas 
: *Hierdie artikel is merendeels vertaal vanaf die Nederlandse Wikipedia-artikel :nl:Winterpaleis*
Morgan Tsvangirai

**Morgan Tsvangirai** (10 Maart 1952 – 14 Februarie 2018) was 'n Zimbabwiese leierpolitikus. Hy het die Movement for Democratic Change, die grootste opposisieparty in Zimbabwe, gelei. Vanaf 15 Februarie 2009 tot 11 September 2013 het Tsvangirai onder president Robert Mugabe as eerste minister van Zimbabwe gedien.

Tsvangirai is op 14 Februarie 2018 in Johannesburg oorlede aan kolorektale kanker.

## 2008-verkiesings 
[duimnael|links|Morgan Tsvangirai ontmoet [Barack Obama in 2009]]
[duimnael|links|Morgan Tsvangirai ontmoet [Hillary Clinton in 2010]]
Tsvangirai het by Zimbabwe se verkiesing op 29 Maart 2008 waarskynlik die absolute meerderheid van die stemme gekry, maar nadat die regeringsparty en Robert Mugabe nie daarmee tevrede was nie word alle stemme oorgetel. Die tweede rondte van die verkiesing word op 27 Junie gehou, maar Tsvangirai onttrek homself noodgedwonge as kandidaat voor die verkiesing, weens vrees vir sy eie lewe en dié van sy ondersteuners.

Op 12 September 2008 word gerapporteer dat Robert Mugabe en Morgan Tsvangirai 'n magsdelingsooreenkoms geteken het.

## Verwysings 
## Verdere leeswerk 
*  
*  
*  

## Eksterne skakels 
*  MDC se webwerf 
*  Zimbabwe Election 2008
Pous Theodorus II

**Theodorus II** was die 115de pous van die Rooms-Katolieke Kerk.

## Biografie 
**Pous Theodorus II** is in 840 gebore in Konstantinopel (Rome volgens BBKL en PTA), die seun van (Patriarg ?) Photius.  Hy word priester gewy deur Pous Stefanus V.  Sy broer Theotius was 'n biskop.  In November  897 volg hy Pous Romanus op en regeer tot sy dood in Desember 897.  Hy word opgevolg deur Pous Johannes IX.  
Die naam ‘Theodorus’ beteken 'gawe van God'.

## Pontifikaat 
**Pous Theodorus II** het slegs 20 dae regeer gedurende Desember 897.  Hy het Pous Formosus gerehabiliteer en al die wydinge wat deur Formosus uitgevoer is weer geldig verklaar.  Hy het die liggaam van Formosus wat in die Tiber-rivier gegooi is en by Porto weer uitgehaal is, laat herbegrawe in die Sint Pieterskerk.

## Bibliografie
* Duff, Eamon (2001). *Saints and Sinners: A History of the Popes*, Yale University Press. 
* Maxwell-Stuart, P. G. (2002). *Chronicle of the Popes: The Reign-by-Reign Record of the Papacy from St. Peter to the Present*, Thames & Hudson. .

## Eksterne skakels 
* 
* 
* 

## Nota 
Saamgestel en vertaal uit die Nederlandse, Engelse, Duitse en Franse wikipedia en aangevul uit ander bronne soos aangedui.

## Opvolging 
|}
Jonathan Safran Foer

**Jonathan Safran Foer** (gebore 21 Februarie 1977) is 'n Amerikaanse skrywer bekend vir sy boek *Everything Is Illuminated* wat in 2002 uitgereik is.

## Biografie 
Foer is in Washington, D.C. gebore en het daar by Georgetown Day skool gegaan. Hy is daarna gekies om aan Princeton universiteit verder te studeer waar hy letterkunde en filosofie gestudeer het. Hy bly tans in Brooklyn, New York, saam met sy vrou, die skryfster Nicole Krauss, en hulle twee jaar oue seun, Sasha.

Jonathan is een van die meer omstrede skrywers van ons era. Nie vir die inhoud van sy skryfwerke nie, maar eerder aangesien sy skrywes polarisasie by sy lesers aanwakker: sommige kritici en aanhangers beskou hom as 'n genie, terwyl ander hom as 'n prulskrywer beskryf. Die oorspronklike vrystelling van sy eerste roman, Everything Is Illuminated, het egter oorweldigende lof ontvang – nie net van erkende publikasies nie, maar ook hooggeagde skrywers soos John Updike, Salman Rushdie en Isabel Allende.

Dié boek is ook in 2005 deur regisseur Liev Schrieber verfilm, met Elijah Wood as in die hoofrol. Sy tweede roman, Extremely Loud and Incredibly Close, is in 2005 gepubliseer en daar is ook klaar sprake dat dit ook verfilm gaan word.

Foer is die middelste kind van drie seuns waarvan almal in die letterkunde betrokke is. Foer het pas vir die eerste keer begin les gee: hy het 'n werk as tydelik lektor  by Yale Universiteit aanvaar, waar hy klas gee in Intermediêre Fiksie.

In die London Review of Books, het Wyatt Mason geskryf: “Foer het 'n ongewone geloof in die krag van geskrewe kommunikasie getoon, asook 'n ware gelowige se bereidwilligheid om die beperkings daarvan te toets”.
Pous Johannes IX

**Johannes IX** was die 116de pous van die Rooms-Katolieke Kerk.

## Biografie 
**Pous Johannes IX** is gebore in 840 in Tivoli, Italië die seun van Rampoald.  Voor sy verkiesing was Johannes 'n Benediktyner monnik en is tot priester gewy deur Pous Formosus. In Januarie 898 volg hy Pous Theodorus II op deur die invloed van keiser Lambert van Spoleto. Hy regeer tot sy dood in Januarie 900 en word opgevolg deur Pous Benedictus IV.  
Die naam ‘Johannes’ beteken 'God is genadig'.

## Pontifikaat 
Gelyktydig met die verkiesing van **Pous Johannes IX** het die teenstanders van Pous Formosus Teenpous Sergies III verkies, maar hy is gewelddadig verdryf en geëkskommunikeer.  Pous Johannes bekragtig die rehabilitasie van Pous Formosus wat reeds deur sy voorganger Pous Theodorus II deurgevoer is.  Hy laat die notules van die "kadawersinode" verbrand.  Die pous het goeie betrekkinge met keiser Lambert onderhou en hom onvoorwaardelik gesteun tydens die keiser se stryd met Arnolf van Karintië.  Om die bande met die keiser te versterk, bepaal hy dat 'n pous slegs ingehuldig kan word in die teenwoordigheid van die keiser of sy gesant.  Na Johannes se onverwagse dood in 900 begin die Romeinse adellikes weer onder mekaar baklei.

## Bibliografie
* Duff, Eamon (2001). *Saints and Sinners: A History of the Popes*, Yale University Press. 
* Maxwell-Stuart, P. G. (2002). *Chronicle of the Popes: The Reign-by-Reign Record of the Papacy from St. Peter to the Present*, Thames & Hudson. .

## Eksterne skakels 
* 
* 
* 

## Nota 
Saamgestel en vertaal uit die Nederlandse, Engelse, Duitse en Franse wikipedia en aangevul uit ander bronne soos aangedui.

## Opvolging 
|}
Bergenvaarders

duimnael|250px|Die *Schütting* of gildehuis van die Duitse koopmans op die Noorse stad Bergen se Bryggen
Die term **Bergenvaarders** (Duits: *Bergenfahrer*) het vanaf die Middeleeue na die Hanseatiese koopmans en seelui verwys wat oorwegend by die handel met Noorweë en hier veral die hawestad Bergen (met die plaaslike Duitse kantoor Bryggen) betrokke was. 

Die Bergenvaarders het as koopmans in hulle Hanseatiese stede van herkoms in die plaaslike korporasies van Bergenvaarders saamgesluit om sodoende hul ekonomiese, politieke en sosiale belange te bevorder. Hierdie soort korporasies het in die stede van die Wendiese Hanseverbond aan die Oossee, veral in Lübeck en Stralsund, maar ook in die mededingende susterstad Bremen aan die Noordsee bestaan.

In Bergen was hulle almal ondergeskik aan die Kantoor, wat oor 'n eie regspersoonlikheid beskik het (Latyns *communis mercator hanse Theutonicae Bergis existens* of Middelnederduits *Der gemene kopmann to Bergen*). In teenstelling met die Hanseverbond het die Bergense Kantoor sy eie seël ontwerp wat 'n bekroonde stokvis getoon het en later in twee helftes verdeel is om ook die halwe dubbelarend van die Heilige Romeinse Ryk as simbool vir die keiserlike Duitse koopman te toon. Die bekroonde stokvis het ook steeds in die wapens en kentekens van die verskillende stede se Bergenvaarders verskyn.
Hardangerviool

duimnael|regs|200px|'n Hardangerviool wat deur die vioolmaker Knut Gunnarsson Helland (1880-1920) vervaardig is
Die **Hardangerviool** (Noors: *Hardingfele*) is 'n Noorse variant van die viool wat behalwe vir sy vier (soms vyf) melodiesnare nog oor vyf of meer resonansiesnare uit staal of messing beskik. Dit word soos by die historiese ''Viola d'amore'' onder die kam aangebring, en gee aan die instrument sy kenmerkende klank. Die Hardangerviool verskil van gewone viole ook ten opsigte van sy vlakker kam, wat dit moontlik maak om drie snare gelyktydig te slaan, en die ryk versierings wat dikwels streeksgebonde is. 

Die naam verwys na die oorsprongsgebied Hardanger. Die oudste Hardangerviool, wat bewaar gebly het, is in 1651 deur die leenheer Ole Jonsen Jaastad (1621-1694) in Ullensvang vervaardig en tans in die Historiese Museum van Bergen vertoon. In teenstelling met die meeste ander ou Hardangerviole beskik dit slegs oor twee resonansiesnare. 

Isak Nilssen Botnen (1669-1759), wat op die plaas Skaar in Hardanger gebore is, word as die "uitvinder" of vervaardiger van die moderne Hardangerviool. Sy viole het oor 'n wisselende aantal resonansiesnare beskik - meestal twee, maar soms ook tot by ses. Sowat vyftien van sy instrumente het bewaar gebly. Sy seun Trond Isaksen Botnen (Flatabø) het omstreeks 1&nbsp;000 Hardangerviole vervaardig waarvan tussen dertig en veertig instrumente bewaar gebly het - waaronder die tweede oudste viool, wat in Noorweë vervaardig is en omstreeks 1764 ontstaan het. Dit word tans in die *Hardanger Folkemuseum* in Utne vertoon.

Die Hardangerviool is die tipiese instrument van die Noorse volksmusiek, maar is in enkele gevalle ook in die klassieke konsertmusiek gebruik. Die Noorse komponis Geirr Tveitt het twee konserte vir Hardangerviool en orkes geskryf, terwyl die komponis en musikus Karl Seglem die Noorse viool ook in die konteks van jazz- en wêreldmusiek gebruik.

## Sien ook 
* Lys van musiekinstrumente
Oslofjord

duimnael|regs|200px|Die Oslofjord
duimnael|regs|200px|Kaart van die Oslofjord

Die **Oslofjord** (Noors: *Oslofjorden*) is 'n fjord in Suid-Noorweë wat ondanks sy benaming in geologiese opsig eerder as 'n slenk beskou moet word wat vanaf die kontinentale plaat van Afrika oor die Middellandse See en die Rhônevallei tot by die Bo-Rynslenk loop en van hier verder noordwaarts oor die Oslofjord tot by die Mjøsameer strek.

Die fjord strek oor 'n lengte van sowat 100 kilometer in suid-noordelike rigting en verskaf seetoegang aan die Noorse hoofstad Oslo wat aan sy noordelike ent geleë is. Naby Langesund in die suide gaan die Oslofjord oor na die Skagerrak.

Die fjord se omgewing met sy talle natuurlike hawens en sytakke was reeds in die Ystertydperk 'n geskikte gebied vir die stigting van menslike nedersettings. Die vroegste spore van menslike gemeenskappe dateer selfs uit die Jongsteentydperk. Tydens die oorgang van die Wiking-tydperk na die vroeë Middeleeue omstreeks 1000 het die handelsposte en klein groepe van plase tot stedelike nedersettings begin ontwikkel. Sarpsborg in die ooste en Tønsberg aan die wesoewer is die oudste stede in die gebied.

Aangesien die seevlak in hierdie periode as gevolg van die postglasiale Skandinawiese landopheffing sowat vier meter hoër as vandag was, lê 'n groot aantal van hierdie plekke tans enkele kilometer van die Oslofjord se huidige oewer af. Ander stede soos Oslo en Tønsberg is om militêr-strategiese of kommersiële redes eers in hierdie tydperk gestig.
duimnael|links|250px|Die Oslofjord, soos gesien vanuit die bergspits Ekeberg in die gelyknamige Oslose voorstad
Die Oslofjord en die landskap aan sy weerskante het tydens die Middeleeue as *Vik(in)* of *Fold(in)* bekend gestaan; die benaming *Fold* het in die name van die *fylkes* (provinsies) Østfold en Vestfold bewaar gebly.

Die gebied verteenwoordig vandag die demografiese swaartepunt van Noorweë (en die snelste groeiende stedelike gebied in Skandinawië) - sowat veertig persent van die Noorse bevolking woon sowat een uur per motor van die Oslofjord af, en ook veertig persent van alle Noorse werkgeleenthede is hier gekonsentreer. Die Oslofjord vorm sodoende 'n beduidende waterweg vir 'n groot aantal vrag- en passasierskepe, maar is daarnaas ook 'n gewilde ontspanningsgebied vir baaiers en watersportgeesdriftiges.

Die E6-snelweg, wat vanuit die Suid-Sweedse stad Malmö tot by Oslo loop en met sy grotendeels vier lane in Noorweë tot 'n tolpad uitgebou is, is die beduidendste grootpad in die gebied. Daarnaas is tussen Drøbak en Storsand ook 'n padtonnel onder die Oslofjord gebou. Die veerboot *Bastøfergen* verbind daarnaas die stede Moss en Horten met mekaar.
Brümilda van Rensburg

**Brümilda van Rensburg** (gebore 30 Oktober 1956) is 'n bekende Suid-Afrikaanse aktrise. Sy is op 30 Oktober 1956 in Philippolis in die Vrystaat gebore en het in Pretoria grootgeword. 

Sy het die graad, BA Honneurs in Drama met lof aan die Universiteit van Pretoria verwerf en twee keer die universiteit se *Ludwig Binge*-toekenning ontvang vir haar sukses in die uitvoerende kunste. Haar toneelspeltalent is reeds op skool raakgesien by die Afrikaanse Hoër Meisieskool in Pretoria en sy het die eerste skolier geword wat erekleure vir toneelspel ontvang het.

## Filmografie 
* Binnelanders (TV-reeks), 2014-
* Leading Lady, 2014
* Musiek vir die Agtergrond, 2013
* High Rollers 2012–2013
* Hartland, 2012
* *The Power of Three*, 2011 as Olivia
* *Eternity*, 2010 as Lilian Shapiro
* Egoli: Afrikaners is plesierig, 2010 as Louwna
* Egoli: Plek van Goud (TV-reeks), 1992–2009 as Louwna
* Agter Elke Man, 1990 as seremoniemeester
* *Return to Justice*, 1990
* *Brutal Glory* (video), 1990 as Lottie
* Eendag vir Altyd, 1988
* *Edge of Innocence*, 1988
* *Dancing in the Forest*, 1988
* 'n Wêreld sonder Grense, 1987
* Arme moordenaar (TV-fliek), 1986
* Boetie op manoeuvres (*Wild Maneuvres*), 1985 as gas by partytjie
* Nag van Vrees, 1985
* Koöperasiestories (TV-reeks), 1983 as Flora

## Sien ook 
* Egoli: Plek van Goud waarin sy die rol van Louwna vertolk.
* Egoli: Afrikaners is plesierig
* NG gemeente Jeppestown

## Eksterne skakels 
* Brümilda se webwerf
*
Eidsvoll

duimnael|links|250px|Eidsvollsbygningen in 2005 Foto: Kjetil Bjørnsrud

**Eidsvoll** is 'n munisipaliteit (Noors: *kommune*) in die Noorse provinsie (*fylke*) Akershus met 'n oppervlakte van 456 vierkante kilometer en 'n bevolking van 19&nbsp;916 mense (2008). Die munisipaliteit is na sy administratiewe hoofstad vernoem en grens in die noorde aan Østre Toten en Stange, in die ooste aan Nord-Odal, in die suid-ooste aan Nes, in die suide aan Ullensaker en in die weste aan Nannestad en Hurdal.

Eidsvoll staan vandag veral bekend vir die Noorse Grondwet van die jaar 1814, wat hier op 17 Mei 1814 in die huis van Carsten Anker, *Eidsvollbygningen*, onderteken is.
Paardekraal

**Paardekraal** kan verwys na een van die volgende:

* Krugersdorp
* Paardekraal-monument

## Kyk ook 
* Paardekraal-volksvergadering
Vinci

**Vinci** is 'n dorp en munisipaliteit in Toskane, Italië. Die dorp is in ongeveer 1250 gestig en is hoofsaaklik bekend vir sy nabyheid aan die geboorteplek van Leonardo da Vinci.

Vinci word deur die Toskaanse heuwels omring. Die Kasteel van Vinci, wat 'n toring as sy oorspronklike kern gehad het, is deur Conti Guidi gebou. In die tweede helfte van die 13de eeu, het Vinci onder die regsgebied van Florence geval, waarna die Guidi-familie die kasteel verkoop het. Dit is in 1260 deur die familie teruggekoop, maar slegs tien jaar later permanent aan Florence verkoop.

Die dorp ontvang jaarliks sowat 500&nbsp;000 toeriste, wat die geboorteplek van Leonardo asook die Leonardo-museum besoek.
Kerkplein

**Kerkplein** kan na een van verskeie plekke verwys:

; In Suid-Afrika:
* Kerkplein, Pretoria
* Kerkplein, Kaapstad

; In die Verenigde State van Amerika:
* Church Square in Columbus, Georgia
Atherton Plato

[regs|200px|duimnael|Die [Mount Hypipamee Krater op die Atherton Plato.]]

Die **Atherton Plato** (Engels: Atherton Tablelands) is 'n vrugbare plato wat deel vorm van die Groot Skeidingsgebergte in Queensland, Australië.  Dit is wes tot suid-suidwes binnelands vanaf Cairns geleë, diep in die trope maar sy hoë ligging gee daaraan 'n klimaat wat dit geskik maak vir melkboerdery.  Die gebied beslaan 'n oppervlakte van ongeveer 32 000 km² met 'n gemiddelde hoogte van tussen 600 tot 900 m bo seevlak.

Die hoofrivier wat oor die plato vloei is die Barronrivier wat deur die Tinaroomeer opgedam word om besproeingsboerdery te bevorder.

## Nywerheid 
Atherton is vir die eerste keer deur James Mulligan in 1875 verken, maar John Atherton was die eerste pionier om homself in 1877 daar te vestig naby die dorp wat nou sy naam dra.

John Atherton was dan ook die persoon wat tin daar ontdek het.  'n Toeloop van myners het op hierdie ontdekking gevolg.  Die bou van 'n pad deur die plato het 'n tweede toeloop tot gevolg gehad, naamlik die houtkappers wat op soek was na die gesogte rooi seder van die reënwoud.  Alhoewel tin die aanvanklike rede was waarom Atherton gevestig is, bestaan die dorp deesdae hoofsaaklik as gevolg van die bosboubedrywighede in die gebied.

Voor Atherton self ontwikkel is, het 'n groot Chinese dorp daar ontstaan. Die Chinese was oorspronklik werkers op die Palmerrivier se goudvelde.  Die Chinese setlaars daar het 'n groot rol gespeel in die ontwikkeling van die landbou in die noorde van Queensland aangesien soveel as 80% van alle gewasse deur hulle op die plato verbou is en het hulle daarom ook 'n belangrike rol gespeel om verdere nedersettings in die gebied moontlik te maak.  Hulle was ook die eerstes om melkboerderye daar te vestig.  Soos die bevolking van die Chinese dorp toegeneem het, is klein winkeltjies opgerig, en putte gegrawe vir watervoorsiening. Daar was ook kruiedokters, dokters en handelaars. Die rowwe strooihutte is vervang met houthuise met stoepe en sinkdakke. Teen 1909 het die Chinese dorp tot 'n bevolking van 1100 gegroei. Vandag herinner die Hou Wang Tempel aan die voormalige Chinese bevolking op die Atherton Plato.

Tydens die Tweede Wêreldoorlog was Australiese troepe in die gebied gestasioneer voordat hulle na die front vertrek het en ook met hulle terugkeer. Baie soldate is ook in die militêre begraafplaas in Atherton begrawe.

Gewasse wat in en rondom Atherton verbou word is suikerriet, mielies, avokados, aarbeie, macadamianeute, veselperskes en sitrusvrugte. Tabak was voorheen ook hier verbou. Bees- en pluimveeboerderye word ook op die plato aangetref.  Toerisme dra ook by tot die ekonomie van die plato, met die Tinarroodam as die middelpunt. Yungaburra is ook vinnig besig om 'n gewilde bestemming te word met verskeie restaurante en oorslaapgeriewe.

## Plekke van belang 
* Barrinemeer
* Eachammeer
* Gordynvyeboom - sowat 1km voor die dorp Yungaburra geleë.
* Undara Vulkaniese Nasionale Park
* Hann Plato Nasionale Park
* Mount Hypipamee-krater en Dinner-valle - sowat 23 km suidwes van Atherton op die Kennedy-hoofweg geleë.
Pous Benedictus IV

**Benedictus IV**  was die 117de pous van die Rooms-Katolieke Kerk.

## Biografie 
**Pous Benedictus IV** is gebore in Rome uit 'n adellike familie, die seun van Mammalus.  Hy word tot priester gewy deur Pous Formosus.  Op 1 Februarie  900 (of Mei / Junie volgens die "Chronicle of the Popes" en BBKL) volg hy Pous Johannes IX op en regeer tot sy dood in Julie of Augustus 903.  Hy word opgevolg deur Pous Leo V.
Die naam ‘Benedictus’ beteken 'die geseënde'.

## Pontifikaat 
**Pous Benedictus IV** kroon Lodewyk van die Provence (ook die Blinde genoem), koning van die Lombarde tot keiser in 901.  In dieselfde jaar ekskommunikeer hy beide Boudewyn II van Vlaandere en sy handlanger Winedmar (die direkte moordenaar) weens die moord op aartsbiskop Fulk van Reims op 17 Junie 900.  Hy sterf is die somer van 903.

## Bibliografie 
* Duff, Eamon (2001). *Saints and Sinners: A History of the Popes*, Yale University Press. 
* Maxwell-Stuart, P. G. (2002). *Chronicle of the Popes: The Reign-by-Reign Record of the Papacy from St. Peter to the Present*, Thames & Hudson. .

## Verwysings 
## Eksterne skakels 
* 
* 
* 

## Nota 
Saamgestel en vertaal uit die Nederlandse, Engelse, Duitse en Franse wikipedia en aangevul uit ander bronne soos aangedui.

## Opvolging 
|}
Cornelis Pama

**Cornelis (Cor) Pama** (5 November 1916 - 23 Oktober 1994) was 'n Suid-Afrikaanse heraldikus en genealoog van Nederlandse geboorte. Cornelius Pama het sy verwysingsbiblioteek, bestaande uit 800 boeke, aan die Nasionale Biblioteek van Suid-Afrika nagelaat.

Pama is in Rotterdam gebore tydens die Eerste Wêreldoorlog. Na die Tweede Wêreldoorlog het hy na Engeland verhuis, en in 1955 na Suid-Afrika vertrek, waar hy die res van sy lewe gewoon het.

## Publikasies 
Pama se eerste publikasie was 'n klein Nederlandse werk wat in die Nederlandse "bezettingstijd" gedruk was:
* "Heraldiek en ex-libris", Naarden 1943  
Pama het talle artikels oor heraldiek, genealogie, en geskiedenis geskryf in tydskrifte soos *Arma*, die bulletin van die "Heraldiese Genootskap van Suidelike Afrika" en in Die Burger. Hy het talle artikels vir die *Standard Encyclopaedia of Southern Africa* geskryf. Hy publiseer in Afrikaans, Nederlands en Engels.

### Artikels (seleksie) 
* "Civic heraldry in greater Cape Town", artikel in Arma 888-914. Z.J.
* "Proposals for a coat of arms for the Orange River colony (1904)", artikel in Arma 1638-1643.
* "Toe voorgestel is dat Suid-Afrika 'n prinsdom sou word", artikel in "Die Burger" 18-05-1961.
* "Die Franse Revolusie en die boom van vryheid in ons Staatswapen" . Die Burger 14-07-1989. 
* "Die wapens van die Kommandeurs, Goewerneurs en Kommissarisse-Generaal aan die Kaap, 1652-1806". Historia, Derde Jaargang, Nr 3. Ook as "cahier" uitgegee. Z.J.

### Boeke (seleksie) 
* "Heraldiek in Suid-Afrika", Kaapstad 1956
* "Geschiedenis der familiewapens van de middeleeuwen tot heden", Utrecht 1958
* "Die Wapens van die Ou Afrikaanse Families", 1959
* "Simbole van die Unie", 1960
* "Lions and Virgins", Kaapstad - Pretoria 1965
* "Heraldiek en genealogie", Utrecht/Antwerpen 1969
* "Heraldry of South African families: coats of arms/crests/ancestry". Kaapstad 1972. 365 bladsye en 1000 afgebeelde familiewapens.
* "Heraldiek ABC", Pretoria 1980
* "Die Groot Afrikaanse Familienaamboek", Kaapstad 1983
* "British Settlers in South Africa", 1992

### Publikasies met ander 
* Saam met C.C. de Villiers, "Geslagregisters van die oud Kaapse families", Kaapstad 1966
* "Families, Familiename en Familiewapens", 1975

## Sien ook 
* Suid-Afrikaanse heraldiek

## Verwysings 
## Eksterne skakels 
* Wie is wie in Suid-Afrikaanse heraldiek
Pous Leo V

**Leo V**  was die 118de pous van die Rooms-Katolieke Kerk.

## Biografie 
**Pous Leo V** is waarskynlik gebore in Ardea, Italië.  In Julie of Augustus  903 volg hy Pous Benedictus IV op en regeer tot hy deur die kardinaal en Teenpous Christoforus gevange geneem en afgeset word, nadat hy slegs 30 dae regeer het.  Hy word opgevolg deur Pous Sergius III.
Die naam ‘Leo’ beteken 'leeu'.

## Pontifikaat 
Daar is min bekend oor **Pous Leo V**.  Volgens 'n Bretonse legende het Sint Tugdual, die patroonheilige van Treguier, as pelgrim na Rome gegaan het en is daar tot pous verkies.  Ondersteuning vir die storie word gevind in die feit dat Leo V in die amptelike lyste aangegee word as "Leo britigena".

Volgens ander bronne kom hy uit Priapi, 'n dorpie naby Ardea, suid van Rome.  Blykbaar was hy voor sy verkiesing nie 'n kardinaal nie.

Slegs een besluit van Leo V is bekend, waar hy 'n groep kanunnike uit Bologne vrygestel het van 'n aantal belastings.

Sy dood is ook in onsekerheid gehul.  Volgens sommige bronne is hy deur Christoforus gevange geneem en verwurg en ander bronne meen dat hy deur Pous Sergius III wat Christoforus 'n paar maande later verdryf het, bevry is en dat hy sy laaste dae in 'n klooster deurgebring het.

## Bibliografie 
* Duff, Eamon (2001). *Saints and Sinners: A History of the Popes*, Yale University Press. 
* Maxwell-Stuart, P. G. (2002). *Chronicle of the Popes: The Reign-by-Reign Record of the Papacy from St. Peter to the Present*, Thames & Hudson. .

## Verwysings 
## Eksterne skakels 
* 
* 
* 

## Nota 
Saamgestel en vertaal uit die Nederlandse, Engelse, Duitse en Franse wikipedia en aangevul uit ander bronne soos aangedui.

## Opvolging 
|}
Nasionale Biblioteek van Suid-Afrika

Die **Nasionale Biblioteek van Suid-Afrika** is die agentskap van die Suid-Afrikaanse regering wat die nasionale biblioteek onderhou met alle gepubliseerde materiaal oor die land.

## Geskiedenis 
duimnael|Nasionale Biblioteek van Suid-Afrika, Kaapstad
### Totstandkoming onder die Nasionale Biblioteekwet 
Die Nasionale Biblioteek van Suid-Afrika se basiese funksies word in Seksie 4 subseksie 1 van die Nasionale Biblioteekwet, No. 92 van 1998 beskryf en sluit in:

* om 'n volledige versameling van gepubliseerde dokumente van, of wat verband hou met Suid-Afrika op te bou
* om enige ander versameling dokumente vanuit Suid-Afrika, of wat betrekking het op Suid-Afrika, gepubliseerd of ongepubliseerd, in stand te hou en verder uit te brei
* om die optimale bestuur van versamelings gepubliseerde dokumente wat in Suid-Afrikaanse biblioteke gehou word te bevorder as 'n nasionale hulpbron; en 'n nasionale bibliografiese diens te lewer en op te tree as die nasionale bibliografiese agentskap
* om optimale toegang tot gepubliseerde dokumente, nasionaal en internasionaal, te bevorder
* om verwysings- en inligtingsdienste nasionaal en internasionaal te lewer
* om as die nasionale bewaringsbiblioteek te dien en bewaringsdienste nasionaal te lewer
* om bewustheid en waardering vir die nasionaal gepubliseerde dokumentêre erfenis te kweek
* om inligtingsbewustheid en -geletterdheid te bevorder

Die Bell-Krynauw-versameling word ook hier gehou.

## Bronnelys 
* Duncan, Paul en Alain Proust: Hidden Cape Town. Kaapstad: Struik, 2013. 

## Eksterne skakels 
* Nasionale Biblioteek van Suid-Afrika
Mensjewis

Die **Mensjewiste** (Russies: меньшевики, afgelei van die woord *mensje*, "minder") was ’n faksie van die Marxistiese Russiese Sosiaal-Demokratiese Arbeidersparty (RSDAP). Dit het ontstaan toe die party geskeur het; die ander faksie was die Bolsjewiste (большевики, большевисты; afgelei van *bolsje*, "meer"). Die skeuring het plaasgevind op die tweede partykongres in 1903. Die Bolsjewiste het later die Kommunistiese Party van die Sowjetunie geword.

## Die skeuring 
[duimnael|regs|Mensjewiste by [Norra Bantorget in Stockholm, Swede, Mei 1917: Pawel Akselrod, Julius Martof en Aleksander Martinof ]]

Op die tweede kongres van die RSDAP, wat in Augustus 1903 in Brussel en Londen gehou is, was daar groot meningsverskille tussen Lenin en Julius Martof, tot in dié tyd ’n groot vriend van Lenin. Hulle kon nie hul verskille bylê nie en die party het in twee faksies geskeur  Lenin was die leier van die Bolsjewiste en Martof van die Mensjewiste.

Hoewel albei faksies geglo het dat daar ’n burgerlike demokratiese rewolusie moet plaasvind, was die Mensjewiste meer gematig en wou hulle met die Russiese voorlopige regering saamwerk, terwyl die Bolsjewiste met ander radikale en die boere saamgewerk het en die voorlopige regering se bewind wou oorneem.

Die twee faksies het in 1903–1904 voortdurend verander soos wat talle lede heen en weer oorgeloop het. Die twee faksies het in Januarie 1912 finaal bande verbreek toe die Bolsjewiste ’n partykongres in Praag gereël het net vir hul eie lede. Hulle het die Mensjewiste uit die party geskors en ’n onafhanklike party gestig met die naam RSDAP (Bolsjewiste). Ná die Kronstadt-opstand van 1921 is die Mensjewiste finaal verbied. Baie van die lede het geëmigreer terwyl ander by die Bolsjewiste aangesluit het. 'n Klein maar invloedryke groep sosiaal-demokrate wat verbind is met Maxim Gorki se koerant *Nowaja Zjizn* (*Nuwe Lewe*) het geweier om by enige van die partye aan te sluit.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Menshevik*

## Verdere literatuur 
* Haimson, Leopold H: *The Mensheviks: From the Revolution of 1917 to the Second World War*
* Haimson, Leopold H: *The Making of Three Russian Revolutionaries: Voices from the Menshevik Past*
* Liebich, André: *From the other shore: Russian social democracy after 1921*. Cambridge, Mass., Londen, 1997
* Moorehead, Alan: *The Russian Revolution*. Harper & Brother, New York, New York, 1958.
* Shanin, Teodor: *Russia, 1905–1907: Revolution as a Moment of Truth*. New Haven, 1985.

## Sien ook 
* Bolsjewis
* Sosiaal-Rewolusionêre Party
Peter de Villiers

**Peter de Villiers** (gebore 3 Junie 1957) is 'n Suid-Afrikaanse rugbyafrigter. Hy was 'n skrumskakel in sy speeljare en was die eerste gekleurde afrigter van die Springbokspan.

Ná sy sukses met Suid-Afrika se o/19- en o/21-spanne is hy in Januarie 2008 as nasionale afrigter benoem. Hy volg Jake White, die vorige nasionale afrigter, in die posisie op. In Januarie 2012 word hy deur Heyneke Meyer, voormalige afrigter van die Blou Bulle, vervang.

De Villiers het verskeie suksesse behaal, onder andere 'n oorwinning oor die Nieu-Seelandse All Blacks in Dunedin en 'n rekordoorwinning oor die Australiese Wallabies in dieselfde jaar. Verder wen hy die reeks teen die Britse en Ierse Leeus en die 2009-Drienasiesreeks.

Ná 'n 9–11-nederlaag teen Australië in die wêreldbekerkwarteindstryd het De Villiers aangekondig dat hy die res van sy kontrak (wat in Desember 2011 tot 'n einde gekom het) sal voltooi.

## Verwysings
Pous Anastasius

**Pous Anastasius** kan verwys na 'n aantal pouse (en/of teenpouse) van die Rooms-Katolieke Kerk naamlik:

*Pous Anastasius I (399 – 401)
*Pous Anastasius II (496 – 498)
*Pous Anastasius III (855) 'n Teenpous
*Pous Anastasius III (911 – 913)
*Pous Anastasius IV (1153 – 1154)
916

Die **jaar 916** was 'n skrikkeljaar wat volgens die Gregoriaanse kalender op 'n Woensdag begin het. Dit was die 16de jaar van die 10de eeu n.C. In teenstelling met gewone jare het die jaar 366 dae en 'n 29 Februarie gehad.

## Gebeure 
* Tomislav word koning van Kroasië (tot 928).
* Onder leiding van A-pao-ki bring die Khitan Mongolië onder hulle gesag en verdryf die Kirgisiërs na Siberië.
* Ubayd Allah al-Mahdi stig die stad Mahdia en maak dit sy hoofstad.
* Petrus, biskop van Orte, hou 'n sinode in Hohenaltheim.

## Geboortes 
*

## Sterftes 
*
Pous Lando

**Lando**  was die 121ste pous van die Rooms-Katolieke Kerk.

## Biografie 
**Pous Lando** is gebore in Sabina, Italië, die seun van Taino.  In Augustus 913 volg hy Pous Anastasius III op en regeer tot sy dood in Maart 914.  Hy word opgevolg deur Pous Johannes X.
Die naam ‘Lando’ beteken 'Land'.

## Pontifikaat 
Soos sy voorganger, het **Pous Lando** volledig onder die druk van Theophylactus gestaan.  Verder is niks oor sy bewind bekend nie.

Pous Lando was die laaste pous waarvan die naam nie deur 'n latere pous gebruik is nie en ook die laaste wat nie die naam van 'n vorige pous aangeneem het nie totdat Pous Johannes Paulus I in 1978 twee name gekombineer het.

## Bibliografie 
* Duff, Eamon (2001). *Saints and Sinners: A History of the Popes*, Yale University Press. 
* Maxwell-Stuart, P. G. (2002). *Chronicle of the Popes: The Reign-by-Reign Record of the Papacy from St. Peter to the Present*, Thames & Hudson. .

## Verwysings 
## Eksterne skakels 
* 
* 
* 
* 

## Nota 
Saamgestel en vertaal uit die Nederlandse, Engelse, Duitse en Franse wikipedia en aangevul uit ander bronne soos aangedui.

## Opvolging 
|}